เตือนภัยมิจฉาชีพหลอกลวงประชาชน ผ่าน SMS ไลน์ เฟซบุ๊ก แอพพลิเคชันเงินกู้ สร้างความเสียหาย
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า สำนักงานตำรวจแห่งชาติ ขานรับนโยบายของนายกรัฐมนตรี ที่สั่งการให้หน่วยงานที่เกี่ยวข้อง ปราบปรามมิจฉาชีพหลอกลวงประชาชนในรูปแบบต่างๆ ผ่านแอพพลิเคชัน หรือแพลตฟอร์มออนไลน์ ทั้ง SMS ไลน์ เฟซบุ๊ก สร้างความเสียหายซ้ำเติมความเดือดร้อนประชาชนช่วงการแพร่ระบาดโควิด-19 พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ จึงสั่งการและกำชับไปยังหน่วยงานในสังกัดที่เกี่ยวข้อง ปราบปราม กลุ่มมิจฉาชีพ พร้อมสืบสวนขยายผลถึงเครือข่ายที่เกี่ยวข้อง เพื่อดำเนินการตามขั้นตอนของกฎหมายอย่างเด็ดขาดจริงจังต่อเนื่องและมีผลการปฏิบัติอย่างเป็นรูปธรรม เนื่องจากการกระทำลักษณะดังกล่าว นอกจากจะเป็นการซ้ำเติมประชาชนที่ได้รับความเดือดร้อนแล้ว ยังเข้าข่ายความผิดฐาน นำเข้าสู่ระบบคอมพิวเตอร์ด้วยข้อมูลอันเป็นเท็จ ในประการที่น่าจะก่อให้เกิดความเสียหายแก่ประชาชน หรือกฎหมายอื่นที่เกี่ยวข้อง ซึ่งฐานความผิดดังกล่าว เป็นความผิดต่อส่วนตัว ผู้เสียหายจะต้องเข้าร้องทุกข์กับพนักงานสอบสวนในท้องที่ เพื่อดำเนินคดีกับผู้กระทำความผิด รวมถึงเตรียมหลักฐานต่างๆ ที่เกี่ยวข้อง เช่น หลักฐานการโอนเงิน บันทึกการสนทนา รายการเดินบัญชีธนาคารเพื่อใช้เป็นหลักฐานประกอบการดำเนินคดีในช่วงเดือนมิถุนายน 2563 ถึงกันยายน 2564 ศูนย์ป้องกันปราบปรามการกระทำความผิดเกี่ยวกับหนี้นอกระบบ สำนักงานตำรวจแห่งชาติ (ศปน.ตร.) ได้รับแจ้งเกี่ยวกับการก่อเหตุหลอกลวงการกู้เงินออนไลน์ จำนวนกว่า 1,300 ครั้ง ซึ่งสถิติมีแนวโน้มสูงขึ้น ถึงแม้ว่าจะมีการปราบปรามจับกุมดำเนินคดีตามกฎหมายและการสร้างการรับรู้ในช่องทางต่างๆ  มากขึ้นก็ตาม ดังนั้น ก่อนกู้เงินเงินออนไลน์ ขอให้ประชาชน ตรวจสอบข้อมูลของผู้ให้กู้ และรายละเอียดการกู้ให้ดีก่อน ระมัดระวังการเปิดเผยข้อมูลส่วนตัว หรือเลือกผู้ให้บริการสินเชื่อที่เป็นสถาบันทางการเงินที่ได้รับอนุญาตจากธนาคารแห่งประเทศไทย (ธปท.) ส่วนเรื่องการลงทุนในต่างๆ ควรตรวจสอบความน่าเชื่อถือ หลีกเลี่ยงการลงทุนที่มีข้อเสนอที่ฟังดูดีเกินกว่าจะเป็นไปได้ หรือมีเงื่อนไขในลักษณะที่ได้ผลตอบแทนสูง ง่าย ไม่ซับซ้อน